Document ID: /roh_data/filtered/fineweb-2-filterrobots_roh.jsonl.gz/34537

La Boeing 737 Max è il pli nov model da l'aviun da lingia ch'è vegnì vendì il pli savens sin l'entir mund. Suenter l'emprim sgol il schaner 2016 ha il construider d'aviuns dals Stadis Unids furnì avant dus onns las primas maschinas cun motors che dovran spezialmain pauc carburant. Fin la fin da schaner èn vegnids ordinads 5'011 aviuns, da quels èn 350 aviuns gia furnids.
Dus accidents aifer curt temp
L’october èn 189 persunas mortas en l'Indonesia. La Boeing 737 MAX 8 era sin viadi en l'intern da l'Indonesia: Ella era partida da Jakarta per il sgol da radund in'ura sin l’insla Bangka. Curt suenter la partenza haja il pilot dumandà da pudair turnar pervi dad in problem a bord. L'aviun è crudà en la mar.
Tar la crudada da l'aviun dad ier hai dà 157 unfrendas. La maschina dal tip Boeing 737 era da viadi da Addis Abeba a Nairobi, la chapitala da Kenia. Curt suenter il start saja il contact sur func vegnì interrut. L'aviun era nov e saja stà en funcziun tar Ethiopian Airlines dapi il november passà.
RR novitads 06:00